               16.3.2018

               EL

               Επίσημη Εφημερίδα της Ευρωπαϊκής Ένωσης

               C 101/166

         P8_TA(2016)0317
   71η σύνοδος της Γενικής Συνέλευσης των Ηνωμένων Εθνών
   Σύσταση του Ευρωπαϊκού Κοινοβουλίου προς το Συμβούλιο της 7ης Ιουλίου 2016 σχετικά με την 71η σύνοδο της Γενικής Συνέλευσης των Ηνωμένων Εθνών (2016/2020(INI))
   (2018/C 101/15)

      Το Ευρωπαϊκό Κοινοβούλιο,

               —

               έχοντας υπόψη την πρόταση σύστασης προς το Συμβούλιο που υπέβαλε ο Andrey Kovatchev, εξ ονόματος της Ομάδας PPE, σχετικά με την 71η σύνοδο της Γενικής Συνέλευσης των Ηνωμένων Εθνών (B8-1374/2015),

               —

               έχοντας υπόψη τη Συνθήκη για την Ευρωπαϊκή Ένωση (ΣΕΕ), και ιδίως τα άρθρα 21, 34 και 36,

               —

               έχοντας υπόψη την 70ή σύνοδο της Γενικής Συνέλευσης των Ηνωμένων Εθνών,

               —

               έχοντας υπόψη τα συμπεράσματα του Συμβουλίου της 22ας Ιουνίου 2015 σχετικά με τις προτεραιότητες της ΕΕ για την 70ή Γενική Συνέλευση του ΟΗΕ,

               —

               έχοντας υπόψη τον Καταστατικό Χάρτη των Ηνωμένων Εθνών,

               —

               έχοντας υπόψη την Οικουμενική Διακήρυξη των Δικαιωμάτων του Ανθρώπου και τις συμβάσεις του ΟΗΕ για τα ανθρώπινα δικαιώματα και τα προαιρετικά πρωτόκολλά τους,

               —

               έχοντας υπόψη το ψήφισμα της Γενικής Συνέλευσης των Ηνωμένων Εθνών (ΓΣΗΕ) σχετικά με τη συμμετοχή της Ευρωπαϊκής Ένωσης στις εργασίες των Ηνωμένων Εθνών (1), το οποίο παρέχει στην ΕΕ το δικαίωμα να παρέμβει στη Γενική Συνέλευση, να υποβάλει προφορικά προτάσεις και τροποποιήσεις προς ψηφοφορία μετά από αίτημα ενός κράτους μέλους, καθώς και να ασκεί το δικαίωμα απάντησης,

               —

               έχοντας υπόψη το ψήφισμά του, της 25ης Νοεμβρίου 2010, σχετικά με τη δέκατη επέτειο του ψηφίσματος του Συμβουλίου Ασφαλείας του ΟΗΕ 1325 (2000) για τις γυναίκες, την ειρήνη και την ασφάλεια (2),

               —

               έχοντας υπόψη τη σύστασή του προς το Συμβούλιο, της 18ης Απριλίου 2013, για την αρχή της «Ευθύνης Προστασίας» (R2P) των Ηνωμένων Εθνών (3),

               —

               έχοντας υπόψη τη σύστασή του προς το Συμβούλιο, της 2ας Απριλίου 2014, σχετικά με την 69η σύνοδο της Γενικής Συνέλευσης των Ηνωμένων Εθνών (4),

               —

               έχοντας υπόψη το ψήφισμά του της 24ης Νοεμβρίου 2015 σχετικά με τον ρόλο της ΕΕ εντός του ΟΗΕ — τρόποι για την καλύτερη επίτευξη των στόχων της εξωτερικής πολιτικής της ΕΕ (5),

               —

               έχοντας υπόψη το ψήφισμά του της 21ης Ιανουαρίου 2016 σχετικά με τις προτεραιότητες της ΕΕ για τις συνόδους του ΣΑΔΗΕ κατά το 2016 (6) και της 17ης Ιουλίου 2014 σχετικά με το έγκλημα επίθεσης (7),

               —

               έχοντας υπόψη το ψήφισμά του, της 4ης Φεβρουαρίου 2016, σχετικά με τις συστηματικές μαζικές δολοφονίες θρησκευτικών μειονοτήτων από το λεγόμενο «ISIS/Daesh» (8),

               —

               έχοντας υπόψη το ψήφισμά του της 8ης Μαρτίου 2016 σχετικά με την κατάσταση των γυναικών προσφύγων και των αιτουσών άσυλο στην ΕΕ (9),

               —

               έχοντας υπόψη τη συμφωνία του Παρισιού της 12ης Δεκεμβρίου 2015,

               —

               έχοντας υπόψη το έγγραφο της 13ης Ιουνίου 2012 με τίτλο «Σχέδιο δράσης για ενισχυμένη στήριξη της ΚΠΑΑ της ΕΕ στις επιχειρήσεις διατήρησης της ειρήνης του ΟΗΕ» (10) και το έγγραφο της 23ης Μαρτίου 2015 με τίτλο «Ενίσχυση της στρατηγικής εταιρικής σχέσης ΟΗΕ-ΕΕ σε επιχειρήσεις διατήρησης της ειρήνης και διαχείρισης κρίσεων: προτεραιότητες 2015-2018» (11),

               —

               έχοντας υπόψη τις «κατευθυντήριες γραμμές του Όσλο» σχετικά με τη χρησιμοποίηση ξένων στρατιωτικών πόρων και πόρων πολιτικής άμυνας για την αντιμετώπιση καταστροφών, του Νοεμβρίου 2007,

               —

               έχοντας υπόψη το ψήφισμα 1325(2000) του Συμβουλίου Ασφαλείας του ΟΗΕ και το πρόσφατο ψήφισμα 2242(2015) του Συμβουλίου Ασφαλείας για τις γυναίκες, την ειρήνη και την ασφάλεια,

               —

               έχοντας υπόψη την από 15ης Μαΐου 2015 έκθεση αξιολόγησης του ΟΗΕ για τις προσπάθειες αστυνόμευσης και διορθωτικής υποστήριξης σε περιπτώσεις σεξουαλικής εκμετάλλευσης και κακοποίησης από το προσωπικό ειρηνευτικών επιχειρήσεων του ΟΗΕ και λοιπών συνδεδεμένων δυνάμεων,

               —

               έχοντας υπόψη την πρώτη έκθεση του ΟΗΕ για την αντοχή στα αντιβιοτικά, την οποία εκπόνησε η ΠΟΥ τον Απρίλιο 2014 και η οποία χαρακτηρίζει τη μικροβιακή αντοχή ως «σοβαρή απειλή» για την παγκόσμια δημόσια υγεία,

               —

               έχοντας υπόψη τις πρόσφατες αποκαλύψεις για τις δραστηριότητες της εδρεύουσας στον Παναμά νομικής εταιρείας Mossack Fonseca και τις σχετικές πρωτοβουλίες για στενότερη διεθνή συνεργασία με στόχο την καταπολέμηση της φοροδιαφυγής,

               —

               έχοντας υπόψη το άρθρο 134 παράγραφος 3 και το άρθρο 113 του Κανονισμού του,

               —

               έχοντας υπόψη την έκθεση της Επιτροπής Εξωτερικών Υποθέσεων και τη γνωμοδότηση της Επιτροπής Ανάπτυξης (A8-0146/2016),

               A.

               λαμβάνοντας υπόψη ότι η δέσμευση της ΕΕ για αποτελεσματική πολυμερή συνεργασία και χρηστή παγκόσμια διακυβέρνηση, επίκεντρο της οποίας είναι ο ΟΗΕ, αποτελεί αναπόσπαστο μέρος της εξωτερικής πολιτικής της ΕΕ και βασίζεται στην πεποίθηση ότι ένα πολυμερές σύστημα θεμελιωμένο σε οικουμενικούς κανόνες και αξίες που πρέπει να τυγχάνουν σεβασμού και να τηρούνται είναι το καλύτερο μέσο για την αντιμετώπιση παγκόσμιων κρίσεων, προκλήσεων και απειλών·

               B.

               λαμβάνοντας υπόψη ότι η ΕΕ πρέπει να διαδραματίσει ενεργό ρόλο στην οικοδόμηση ενός Οργανισμού Ηνωμένων Εθνών που μπορεί να συμβάλει αποτελεσματικά στην εξεύρεση παγκόσμιων λύσεων, στην ειρήνη και την ασφάλεια, στην ανάπτυξη, στα ανθρώπινα δικαιώματα, στη δημοκρατία και σε μια διεθνή τάξη πραγμάτων που θα βασίζεται στο κράτος δικαίου·

               Γ.

               λαμβάνοντας υπόψη ότι τα κράτη μέλη της ΕΕ είναι ανάγκη να καταβάλουν κάθε προσπάθεια για συντονισμό της δράσης τους στα όργανα και τους οργανισμούς του συστήματος των Ηνωμένων Εθνών, σύμφωνα με την εντολή που περιέχεται στο άρθρο 34 παράγραφος 1 της ΣΕΕ·

               Δ.

               λαμβάνοντας υπόψη ότι το παγκόσμιο και περιφερειακό περιβάλλον ασφάλειας επιδεινώνεται ταχέως αποκτώντας πιο σύνθετα χαρακτηριστικά και ακυρώνοντας τη διαχωριστική γραμμή μεταξύ εσωτερικής και εξωτερικής ασφάλειας· λαμβάνοντας υπόψη ότι ο ΟΗΕ εξακολουθεί να διαδραματίζει βασικό ρόλο ως εγγυητής της παγκόσμιας ασφάλειας και σταθερότητας·

               Ε.

               λαμβάνοντας υπόψη ότι είναι αναγκαίος ο προσεκτικός επαναπροσδιορισμός των εργαλείων για αποτελεσματική πολυμερή συνεργασία στο πλαίσιο του ΟΗΕ, ως αποτέλεσμα της μετατόπισης τόσο των συσχετισμών όσο και της διάχυσης της ισχύος σε παγκόσμιο επίπεδο· λαμβάνοντας υπόψη ότι τα εργαλεία αυτά δεν πρέπει να αποκλείουν κανέναν εμπλεκόμενο, είτε πρόκειται για κρατικό φορέα είτε όχι, στο πλαίσιο διαδικασιών όπως είναι, μεταξύ άλλων, οι διαδικασίες πρόληψης των συγκρούσεων και διαχείρισης των κρίσεων·

               ΣΤ.

               λαμβάνοντας υπόψη ότι η ΕΕ και τα κράτη μέλη της αποτελούν μαζί τον μεγαλύτερο χρηματοδότη στο σύστημα του ΟΗΕ, παρέχοντας περί το ένα τρίτο του τακτικού προϋπολογισμού του ΟΗΕ, συνεισφορά που προσεγγίζει τα δύο πέμπτα του προϋπολογισμού του ΟΗΕ για τη διατήρηση της ειρήνης και περίπου το ήμισυ όλων των συνεισφορών σε ταμεία και προγράμματα του ΟΗΕ·

               Ζ.

               λαμβάνοντας υπόψη ότι η ΕΕ εργάζεται για τη βιωσιμότητα του περιβάλλοντος, ειδικότερα δε για την καταπολέμηση της κλιματικής αλλαγής, με την προώθηση διεθνών μέτρων και δράσεων με στόχο τη διατήρηση και βελτίωση της ποιότητας του περιβάλλοντος και τη βιώσιμη διαχείριση των φυσικών πόρων·

               H.

               λαμβάνοντας υπόψη ότι η ΕΕ είναι ένας από τους πλέον αφοσιωμένους υπερασπιστές και υπέρμαχους των ανθρωπίνων δικαιωμάτων, των θεμελιωδών ελευθεριών, των πολιτιστικών αξιών και της πολιτισμικής πολυμορφίας, της δημοκρατίας και του κράτους δικαίου·

               Θ.

               λαμβάνοντας υπόψη ότι το περιβάλλον ασφάλειας της ΕΕ γίνεται ολοένα πιο ασταθές και ευμετάβλητο λόγω του μεγάλου αριθμού μακροχρόνιων και νέων προκλήσεων, συμπεριλαμβανομένων των βίαιων συγκρούσεων, της τρομοκρατίας, του οργανωμένου εγκλήματος, των άνευ προηγουμένου μεταναστευτικών κυμάτων και της αλλαγής του κλίματος, προκλήσεις οι οποίες δεν είναι δυνατόν να αντιμετωπιστούν σε εθνικό επίπεδο και απαιτούν περιφερειακή και παγκόσμια αντίδραση·

               Ι.

               λαμβάνοντας υπόψη ότι οι νέες προκλήσεις, στις οποίες περιλαμβάνονται ο υβριδικός και ο πληροφοριακός πόλεμος, οι κυβερνοαπειλές, η βιολογική μηχανική, τα θανατηφόρα αυτόνομα οπλικά συστήματα, η νανοτεχνολογία, η μικρογράφηση όπλων και ο πολλαπλασιασμός των τεχνολογιών διπλής χρήσης, απαιτούν τη σύναψη πολυμερών συμφωνιών για τις οποίες το πλαίσιο του ΟΗΕ κρίνεται ως το πιο ενδεδειγμένο·

               ΙΑ.

               λαμβάνοντας υπόψη ότι οι πρόσφατες εξελίξεις όσον αφορά τον πολλαπλασιασμό των όπλων μαζικής καταστροφής και των φορέων τους δυσχεραίνουν όλο και περισσότερο τον έλεγχο των εξοπλισμών και τον αφοπλισμό και υπονομεύουν την παγκόσμια ασφάλεια και σταθερότητα· λαμβάνοντας υπόψη ότι ο ΟΗΕ αποτελεί κατάλληλο πλαίσιο για την προώθηση μιας νέας γενιάς μέτρων ελέγχου των εξοπλισμών και αφοπλισμού σε συνεργασία με ομονοούντες εταίρους·

               1.

               απευθύνει στο Συμβούλιο τις ακόλουθες συστάσεις:

         Ειρήνη και ασφάλεια

               α)

               να λάβει ενεργά μέτρα για να διασφαλίσει ότι όλα τα μέρη που συμμετέχουν άμεσα ή έμμεσα σε ένοπλες συγκρούσεις και οι οργανισμοί αυτών τηρούν στο έπακρο τις διεθνείς υποχρεώσεις τους και τα πρότυπα του διεθνούς δικαίου και καταβάλλουν προσπάθειες προκειμένου να διασφαλίσουν ειρηνικές και διπλωματικές λύσεις σε συγκρούσεις κάθε είδους· να ζητήσει, οι λύσεις αυτές να καλύπτουν και την υποχρέωση εξασφάλισης της πρόσβασης σε ανθρωπιστική βοήθεια για όσους τη χρειάζονται·

               β)

               να εξακολουθήσει να υποστηρίζει τις πολυμερείς προσπάθειες για την εξεύρεση βιώσιμων πολιτικών και ειρηνικών λύσεων σε εν εξελίξει συγκρούσεις στη Μέση Ανατολή και τη Βόρεια Αφρική· να συνεχίσει να στηρίζει το έργο του Ειδικού Απεσταλμένου του Γενικού Γραμματέα του ΟΗΕ για τη Συρία, του Ειδικού Αντιπροσώπου και Επικεφαλής της Αποστολής Υποστήριξης του ΟΗΕ στη Λιβύη, του Ειδικού Απεσταλμένου του Γενικού Γραμματέα του ΟΗΕ για την Υεμένη, του Ειδικού Συντονιστή του ΟΗΕ για την ειρηνευτική διαδικασία στη Μέση Ανατολή και του Ειδικού Αντιπροσώπου του Γενικού Γραμματέα του ΟΗΕ για τη Δυτική Σαχάρα· να απευθύνει έκκληση για συνεχή παροχή ανθρωπιστικής, οικονομικής και πολιτικής βοήθειας από τη διεθνή κοινότητα προκειμένου να αντιμετωπιστεί η κατάσταση ανθρωπιστικής κρίσης και να υπάρξει συνεργασία για την άμεση παύση της βίας· να καταδικάζει τις μονομερείς και μη συντονισμένες ενέργειες σε κάθε εστία κρίσης·

               γ)

               να στηρίξει τις ενδοσυριακές συνομιλίες σύμφωνα με τις κατευθύνσεις του ψηφίσματος 2254 (2015) του Συμβουλίου Ασφαλείας του ΟΗΕ· να στηρίξει το έργο των ειδικών ομάδων που συγκροτήθηκαν από τη Διεθνή Ομάδα Υποστήριξης για τη Συρία οι οποίες εποπτεύουν την παροχή της εξαιρετικά αναγκαίας ανθρωπιστικής βοήθειας στους χιλιάδες Σύρους που βρίσκονται εγκλωβισμένοι σε πολιορκημένες και άλλες δυσπρόσιτες περιοχές, καθώς και την παύση των εχθροπραξιών δυνάμει του ψηφίσματος 2268 (2016) του Συμβουλίου Ασφαλείας του ΟΗΕ· να καταδικάσει έντονα τις διαδεδομένες καταχρήσεις και παραβιάσεις του διεθνούς ανθρωπιστικού δικαίου στη Συρία και να στηρίξει το έργο που επιτελούν οι οργανώσεις της κοινωνίας των πολιτών σε σχέση με την τεκμηρίωση και τη συλλογή αποδείξεων για εγκλήματα πολέμου, εγκλήματα και άλλες παραβιάσεις των ανθρωπίνων δικαιωμάτων· να υπογραμμίσει την ανάγκη εξεύρεσης πολιτικής λύσης στη σύγκρουση και να διασφαλίσει την ενσωμάτωση των γυναικών στις ειρηνευτικές συνομιλίες· να παροτρύνει όλα τα κράτη μέλη του ΟΗΕ να διαθέσουν όλους τους αναγκαίους χρηματοδοτικούς και ανθρώπινους πόρους προκειμένου να συνδράμουν τον τοπικό πληθυσμό και τους πρόσφυγες·

               δ)

               να εξασφαλίσει ότι η Γενική Συνέλευση του ΟΗΕ παρέχει, σε συνεργασία με την ΕΕ και τις ΗΠΑ, όλα τα μέσα προκειμένου να διασφαλιστεί ότι θα είναι βιώσιμη και λειτουργική η λύση των δύο κρατών με βάση τα σύνορα του 1967 και την Ιερουσαλήμ ως πρωτεύουσα αμφότερων των κρατών, στο πλαίσιο της οποίας ένα ασφαλές κράτος του Ισραήλ, με ασφαλή και αναγνωρισμένα σύνορα, και ένα ανεξάρτητο, δημοκρατικό, εδαφικά συνεχές και βιώσιμο παλαιστινιακό κράτος θα συνυπάρχουν το ένα δίπλα στο άλλο υπό συνθήκες ειρήνης και ασφάλειας· να ενεργεί σύμφωνα με τα συμπεράσματα που ενέκρινε το Συμβούλιο στις 18 Ιανουαρίου 2016 σχετικά με την ειρηνευτική διαδικασία στη Μέση Ανατολή, τα οποία αφορούν τη συνεχή επέκταση των οικισμών ως ένα συνεχιζόμενο εμπόδιο για την ειρήνη·

               ε)

               να τονίσει την ανάγκη για συντονισμένη ανθρωπιστική δράση στην Υεμένη υπό την ηγεσία του ΟΗΕ· να παροτρύνει όλα τα εμπλεκόμενα μέρη να επιτρέψουν τη διέλευση και την παράδοση επειγόντως αναγκαίας βοήθειας, όπως τρόφιμα, φάρμακα, καύσιμα και άλλες απαραίτητες προμήθειες, μέσω διαύλων του ΟΗΕ και διεθνών ανθρωπιστικών διαύλων, προκειμένου να καλυφθούν οι επείγουσες ανάγκες των αμάχων που πλήττονται από την κρίση, σύμφωνα με τις αρχές της αμεροληψίας, της ουδετερότητας και της ανεξαρτησίας· να ζητήσει μια ανακωχή για ανθρωπιστικούς λόγους προκειμένου να παρασχεθεί κατεπειγόντως σωτήρια βοήθεια στους Υεμενίτες· να απευθύνει έκκληση για αμερόληπτη και ανεξάρτητη διερεύνηση όλων των καταγγελλόμενων παραβιάσεων του διεθνούς δικαίου των ανθρωπίνων δικαιωμάτων και του διεθνούς ανθρωπιστικού δικαίου, συμπεριλαμβανομένων των τελευταίων επιθέσεων εναντίον υποδομών και προσωπικού ανθρωπιστικών οργανώσεων· να καλέσει όλες τις πλευρές να σέβονται τα ανθρώπινα δικαιώματα και τις ελευθερίες όλων των πολιτών της Υεμένης, και να τονίσει ότι είναι σημαντικό να βελτιωθεί η ασφάλεια όλων όσων εργάζονται σε ειρηνευτικές και ανθρωπιστικές αποστολές στην χώρα, συμπεριλαμβανομένων των μελών ανθρωπιστικών οργανώσεων, των γιατρών και των δημοσιογράφων· να ενθαρρύνει μια πολιτική προσέγγισης μεταξύ της Σαουδικής Αραβίας και του Ιράν με στόχο την εκτόνωση των περιφερειακών εντάσεων και ως μέσο για τη διευθέτηση της σύγκρουσης στην Υεμένη και αλλού·

               στ)

               να εξακολουθήσει να ζητεί τον πλήρη σεβασμό των διεθνώς αναγνωρισμένων συνόρων και της εδαφικής ακεραιότητας των χωρών της Ανατολικής Ευρώπης και του Νοτίου Καυκάσου, συμπεριλαμβανομένων της Γεωργίας, της Μολδαβίας και της Ουκρανίας, δεδομένων των παραβιάσεων του διεθνούς δικαίου σε αυτές τις περιοχές, καθώς και τον σεβασμό της ελεύθερης και κυρίαρχης επιλογής τους να ακολουθήσουν έναν ευρωπαϊκό δρόμο· να στηρίξει και να αναθερμάνει τις διπλωματικές προσπάθειες για μια ειρηνική διευθέτηση αυτών των παρατεινόμενων και ανεπίλυτων συγκρούσεων· να ζητήσει από τη διεθνή κοινότητα να εφαρμόσει στο ακέραιο την πολιτική μη αναγνώρισης της παράνομης προσάρτησης της Κριμαίας· να αυξήσει ενεργά την πίεση προς τη Ρωσία, ως μόνιμο μέλος του Συμβουλίου Ασφαλείας του ΟΗΕ, για διευθέτηση της διένεξης στην Ουκρανία·

               ζ)

               να ζητήσει να εντατικοποιηθεί η στήριξη στις προσπάθειες της διεθνούς κοινότητας και των περιφερειακών οργανισμών για τη διαχείριση κρίσεων ασφάλειας στην αφρικανική ήπειρο, ιδίως στη Σομαλία, το Σουδάν, το Νότιο Σουδάν, την Κεντροαφρικανική Δημοκρατία, το Μάλι, τη Νιγηρία, το Μπουρούντι και την περιοχή των Μεγάλων Λιμνών εν γένει· να ενθαρρύνει τα κράτη μέλη του ΟΗΕ να αυξήσουν τη στήριξη στον αυξανόμενο ρόλο και τις ίδιες ικανότητες της Αφρικανικής Ένωσης στη διαμεσολάβηση και τη διαχείριση κρίσεων, επιδιώκοντας παράλληλα τη συμπληρωματικότητα με τις προσπάθειες του Γραφείου Στήριξης της Οικοδόμησης της Ειρήνης του ΟΗΕ· να στηρίξει τις προσπάθειες που καταβάλλουν η Αφρικανική Ένωση, η Κοινότητα Ανατολικής Αφρικής και ο ΟΗΕ για την αποτροπή της περαιτέρω κλιμάκωσης της κρίσης στο Μπουρούντι και να εργασθεί προς την κατεύθυνση ενός άμεσου εσωτερικού διαλόγου μεταξύ της κυβέρνησης και της αντιπολίτευσης στο Μπουρούντι, ο οποίος θα είναι γνήσιος και δεν θα αποκλείει κανέναν· να στηρίξει τη διεξαγωγή της ανεξάρτητης διεθνούς έρευνας η οποία διερευνά όλες τις καταγγελλόμενες παραβιάσεις των ανθρωπίνων δικαιωμάτων και βοηθά να λογοδοτήσουν και να παραπεμφθούν στη δικαιοσύνη οι υπεύθυνοι·

               η)

               να υποστηρίξει τις συνεχιζόμενες ολοκληρωμένες προσπάθειες για ενίσχυση των ειρηνευτικών επιχειρήσεων του ΟΗΕ και της ικανότητάς του για αντιμετώπιση των συγκρούσεων· να διερευνήσει νέες προοπτικές για την ενθάρρυνση της ενισχυμένης συνεργασίας μεταξύ της ΕΕ και του ΟΗΕ κατά την αναδιαμόρφωση των στρατηγικών τους στόχων σχετικά με την ασφάλεια, αφενός, μέσω της νέας συνολικής στρατηγικής της ΕΕ για την εξωτερική πολιτική και την πολιτική ασφάλειας και, αφετέρου, μέσω της αναθεώρησης, από τον ΟΗΕ, των ειρηνευτικών επιχειρήσεών του, της αρχιτεκτονικής του για την εδραίωση της ειρήνης και του θεματολογίου σχετικά με τις γυναίκες, την ειρήνη και την ασφάλεια (ψήφισμα του Συμβουλίου Ασφαλείας 1325 (2000)) και της μεταξύ τους συνεργασίας· να διασφαλίσει ότι η διαδικασία επανεξέτασης της αρχιτεκτονικής του ΟΗΕ για την οικοδόμηση της ειρήνης προωθεί την αρχή της ευθύνης προστασίας και το ρόλο των γυναικών στην οικοδόμηση της ειρήνης·

               θ)

               να επικροτήσει την έγκριση και υποστήριξη της εφαρμογής του πρόσφατου ψηφίσματος 2242 (2015)του Συμβουλίου Ασφαλείας του ΟΗΕ, το οποίο καθιστά τις γυναίκες κεντρική συνιστώσα κάθε προσπάθειας για την αντιμετώπιση των παγκόσμιων προκλήσεων, και να ζητήσει να καταβληθούν περαιτέρω προσπάθειες για την ενσωμάτωση του θεματολογίου που αφορά τις γυναίκες, την ειρήνη και την ασφάλεια σε όλες τις διαφορετικές διαστάσεις της οικοδόμησης της ειρήνης· να τονίσει τη σημασία της ίσης, πλήρους και ενεργού συμμετοχής των γυναικών στην πρόληψη και τη διευθέτηση συγκρούσεων και στις διαδικασίες ειρηνευτικών διαπραγματεύσεων και οικοδόμησης της ειρήνης· να διασφαλίσει την παροχή κάθε είδους αναγκαίας ιατρικής βοήθειας στις γυναίκες που πέφτουν θύματα βιασμού σε εμπόλεμες ζώνες·

               ι)

               να προωθήσει μια νοοτροπία πρόληψης στο πλαίσιο του συστήματος του ΟΗΕ για τη βελτίωση της ικανότητάς του να ανταποκρίνεται ταχύτερα σε αναδυόμενες κρίσεις και πιθανές απειλές για την ειρήνη και την ασφάλεια, ιδίως μέσω της αποτελεσματικότερης προληπτικής διπλωματίας, οικοδόμησης εμπιστοσύνης και διαμεσολαβητικής προσπάθειας· να καταβάλει προσπάθειες για την ενίσχυση των συστημάτων έγκαιρης προειδοποίησης και της έγκαιρης επικοινωνίας και να αναπτύξει περαιτέρω τις διαδικασίες διαβούλευσης για καταστάσεις κρίσεως μεταξύ του ΟΗΕ, της ΕΕ και άλλων περιφερειακών και υποπεριφερειακών οργανώσεων, οι οποίοι διαδραματίζουν ολοένα πιο σημαντικό ρόλο στη διεθνή ειρήνη και ασφάλεια, για τον καλύτερο συντονισμό της αντίδρασής τους στην αντιμετώπιση της κρίσης, αποφεύγοντας την άσκοπη αλληλεπικάλυψη στο έργο τους· να συνεργαστεί με τον ΟΗΕ για την ενίσχυση του ρόλου και των ικανοτήτων των περιφερειακών και υποπεριφερειακών οργανώσεων στη διατήρηση της ειρήνης, την πρόληψη των συγκρούσεων, τη στρατιωτική και μη στρατιωτική διαχείριση κρίσεων και την επίλυση των συγκρούσεων·

               ια)

               να αυξήσει τη στήριξη των κρατών μελών στις επιχειρήσεις διατήρησης και οικοδόμησης της ειρήνης του ΟΗΕ, οι οποίες περιλαμβάνουν μια συνιστώσα που άπτεται των ανθρώπινων δικαιωμάτων και σαφείς στρατηγικές αποχώρησης, ιδιαίτερα συμβάλλοντας με προσωπικό και εξοπλισμό, και να ενισχύσει τον ρόλο της ΕΕ ως παράγοντα διευκόλυνσης στο πλαίσιο αυτό· να αναπτύξει περαιτέρω τις διαδικασίες για τη χρήση της κοινής πολιτικής ασφάλειας και άμυνας της ΕΕ προς υποστήριξη των επιχειρήσεων του ΟΗΕ, μέσω και της ανάπτυξης μάχιμων μονάδων της ΕΕ ή μέσω πρωτοβουλιών ανάπτυξης ικανοτήτων και μεταρρύθμισης του τομέα της ασφάλειας, δίδοντας παράλληλα επαρκή προσοχή σε ζητήματα όπως τα ανθρώπινα δικαιώματα, η βιώσιμη ανάπτυξη και οι βαθύτερες αιτίες της μαζικής μετανάστευσης·

               ιβ)

               να προωθήσει έναν διευρυμένο ορισμό της έννοιας της ανθρώπινης ασφάλειας, φέρνοντάς την εγγύτερα στην ισότητα των φύλων και τα ανθρώπινα δικαιώματα, και της αρχής περί ευθύνης προστασίας, και να εξακολουθήσει να στηρίζει τις προσπάθειες για την περαιτέρω ενεργοποίηση της αρχής περί ευθύνης προστασίας· να παράσχει στήριξη στον ΟΗΕ ώστε να συνεχίσει να διαδραματίζει κρίσιμο ρόλο βοηθώντας τις χώρες στην εφαρμογή της αρχής περί ευθύνης προστασίας, με στόχο την προάσπιση του κράτους δικαίου και του διεθνούς ανθρωπιστικού δικαίου· να προωθήσει τον κώδικα δεοντολογίας σχετικά με τη δράση του Συμβουλίου Ασφαλείας κατά των γενοκτονιών, των εγκλημάτων κατά της ανθρωπότητας ή των εγκλημάτων πολέμου, δεσμεύοντας τα κράτη μέλη του ΟΗΕ να στηρίζουν τη δράση του Συμβουλίου Ασφαλείας με σκοπό την πρόληψη ή τον τερματισμό των εν λόγω εγκλημάτων και να μην καταψηφίζουν αντίστοιχο ψήφισμα στο Συμβούλιο Ασφαλείας·

         Καταπολέμηση της τρομοκρατίας

               ιγ)

               να επιμείνει στη θέση του όσον αφορά την απερίφραστη καταδίκη της τρομοκρατίας και να παράσχει πλήρη στήριξή σε δράσεις που στοχεύουν στην πάταξη και εξάλειψη των τρομοκρατικών οργανώσεων, ιδίως δε του λεγόμενου Ισλαμικού Κράτους «ISIS/Daesh», το οποίο συνιστά σαφή απειλή για την περιφερειακή και διεθνή ασφάλεια, υπενθυμίζοντας ταυτόχρονα ότι οι εν λόγω δράσεις θα πρέπει πάντοτε να σέβονται το διεθνές δίκαιο των ανθρωπίνων δικαιωμάτων· να στηρίξει την προώθηση όλων των πτυχών του ψηφίσματος 2178 (2014) του Συμβουλίου Ασφαλείας σχετικά με την εξουδετέρωση των απειλών που προέρχονται από ξένους τρομοκράτες μαχητές και των κατευθυντήριων αρχών της Μαδρίτης σχετικά με την ανακοπή της ροής ξένων τρομοκρατών μαχητών·

               ιδ)

               να εντείνει τις προσπάθειές του για την καταπολέμηση της στρατολόγησης και την αντιμετώπιση της τρομοκρατικής προπαγάνδας μέσω των μέσων κοινωνικής δικτύωσης αλλά και των δικτύων των ριζοσπαστικοποιημένων κηρύκων του μίσους· να στηρίξει την καταπολέμηση της ριζοσπαστικοποίησης, καθώς και την αποριζοσπαστικοποίηση πολιτικών σύμφωνα με το σχέδιο δράσης του ΟΗΕ για την πρόληψη του βίαιου εξτρεμισμού·

               ιε)

               να εξακολουθήσει να εργάζεται με τον ΟΗΕ για την καταπολέμηση της χρηματοδότησης της τρομοκρατίας, συμπεριλαμβανομένης της χρήσης υπαρχόντων μηχανισμών για τον χαρακτηρισμό τρομοκρατών και τρομοκρατικών οργανώσεων, και να ενισχύσει τους μηχανισμούς δεσμεύσεως περιουσιακών στοιχείων παγκοσμίως, με σεβασμό στους διεθνείς κανόνες για τη δίκαιη δίκη και στο κράτος δικαίου·

               ιστ)

               να παράσχει στήριξη στην ειδική ομάδα για την εφαρμογή της αντιτρομοκρατικής στρατηγικής του ΟΗΕ με στόχο τη διασφάλιση του συντονισμού και της συνοχής στην υλοποίηση της παγκόσμιας αντιτρομοκρατικής στρατηγικής των ΗΕ, χρησιμοποιώντας τους πόρους και την εμπειρογνωμοσύνη των 25 φορέων του συστήματος του ΟΗΕ και της Ιντερπόλ, υπενθυμίζοντας συνεχώς ότι οι προσπάθειες καταπολέμησης της τρομοκρατίας δεν πρέπει να χρησιμοποιούνται ως πρόσχημα για την καταστολή εσωτερικών διαφωνιών ή την παραβίαση των δικαιωμάτων του πληθυσμού·

               ιζ)

               να προωθήσει μια συντονισμένη διεθνή προσπάθεια για την καταπολέμηση της απειλής που συνιστούν οι αυτοσχέδιοι εκρηκτικοί μηχανισμοί (ΑΕΜ), συγκεκριμένα μέσω της καλύτερης κατανόησης του πλέγματος καταπολέμησης των ΑΕΜ/αντιτρομοκρατίας, αξιοποιώντας τους πόρους και την εμπειρογνωμοσύνη των φορέων του συστήματος του ΟΗΕ και της Ιντερπόλ με στόχο ενισχυμένη επιβολή του νόμου και στρατιωτική συνεργασία·

               ιη)

               να επαναβεβαιώσει, εν προκειμένω, την ανάγκη για κατάλληλο μείγμα ασφάλειας, επιβολής του νόμου, ανθρωπίνων δικαιωμάτων και κοινωνικοοικονομικών μέσων το οποίο θα προσφέρει τις πιο ενδεδειγμένες εναλλακτικές επιλογές ως απάντηση στη μεταβαλλόμενη φύση της τρομοκρατίας και της εξτρεμιστικής βίας όπως εκπορεύονται από τις οργανώσεις Daesh, al-Qaeda, Al-Shabaab, Boko Haram και άλλες οντότητες·

               ιθ)

               να στηρίξει την ενισχυμένη συνεισφορά της ΕΕ στις πρωτοβουλίες οικοδόμησης ικανοτήτων του ΟΗΕ σε ό,τι αφορά την καταπολέμηση των ξένων τρομοκρατών μαχητών και του βίαιου εξτρεμισμού·

         Μη διάδοση και αφοπλισμός

               κ)

               να υποστηρίξει τις προσπάθειες του ΟΗΕ ώστε να αποφεύγονται η ανάπτυξη, κατασκευή, απόκτηση ή μεταφορά όπλων μαζικής καταστροφής και των φορέων τους από μη κρατικούς φορείς και τρομοκρατικές ομάδες, και να συμβάλει στη συνολική αναθεώρηση του ψηφίσματος 1540 (2004) το 2016· να επιμείνει στην πλήρη συμμόρφωση με τη Συνθήκη για τη μη διάδοση των πυρηνικών, με τη Σύμβαση για τα χημικά όπλα και με τη Σύμβαση για τα βιολογικά όπλα, καθώς και στην ολοκλήρωση της διαδικασίας κύρωσης της Συνθήκης για την πλήρη απαγόρευση των πυρηνικών δοκιμών· να ενθαρρύνει όλα τα κράτη μέλη του ΟΗΕ να υπογράψουν και να κυρώσουν τη Σύμβαση για την απαγόρευση της χρήσης, αποθήκευσης, παραγωγής και μεταφοράς ναρκών κατά προσωπικού και για την καταστροφή τους· να επικροτήσει τη σύσταση ανοικτής ομάδας εργασίας (OEWP), ως επικουρικού φορέα της Γενικής Συνέλευσης του ΟΗΕ, με αποστολή την προώθηση των πολυμερών διαπραγματεύσεων για τον πυρηνικό αφοπλισμό, και να ζητήσει από όλα τα κράτη μέλη της ΕΕ να συμμετέχουν ενεργά στις διαδικασίες της· να ζητήσει από τα μέλη του ΟΗΕ να λάβουν ενεργά μέτρα προς την κατεύθυνση του παγκόσμιου αφοπλισμού, λαμβάνοντας δεόντως υπόψη τόσο τη διάσταση της ασφάλειας όσο και τις ανθρωπιστικές διαστάσεις των πυρηνικών όπλων·

               κα)

               να παροτρύνει τα κράτη μέλη να υποστηρίξουν στην 71η σύνοδο τα ψηφίσματα της Γενικής Συνέλευσης του ΟΗΕ σχετικά με τα όπλα και πυρομαχικά που περιέχουν απεμπλουτισμένο ουράνιο και να αναπτύξουν μια κοινή θέση της ΕΕ που να αντικατοπτρίζει καλύτερα τις επανειλημμένες εκκλήσεις του Κοινοβουλίου για ένα προληπτικό παγκόσμιο μορατόριουμ και για την ανάπτυξη παγκόσμιας συναίνεσης ως προς τους δυνητικούς κινδύνους για την υγεία των αμάχων, ως προς το βάρος της περίπλοκης διαχείρισης των ραδιενεργών αποβλήτων μετά το τέλος μιας σύγκρουσης, και ως προς το οικονομικό κόστος που συνδέεται με τη χρήση αυτών των όπλων· να συμπεριλάβει τα έργα αξιολόγησης και καταστροφής απεμπλουτισμένου ουρανίου στα χρηματοδοτικά μέσα της ΕΕ για την εξουδετέρωση ναρκών·

               κβ)

               να προωθήσει την πλήρη εφαρμογή της Συνθήκης για το εμπόριο όπλων (ΣΕΟ) και να ενθαρρύνει όλα τα κράτη μέλη του ΟΗΕ να υπογράψουν ή να προσχωρήσουν στη ΣΕΟ·

               κγ)

               να εργαστεί με στόχο την πιο αποτελεσματική δράση κατά της εκτροπής και της παράνομης διακίνησης όπλων και πυρομαχικών, περιλαμβανομένων των φορητών όπλων και του ελαφρού οπλισμού, ιδίως με την ανάπτυξη συστήματος εντοπισμού όπλων·

               κδ)

               να προωθήσει μια πολιτική αντίδραση σε παγκόσμιο επίπεδο σχετικά με τη χρήση οπλισμένων τηλεκατευθυνόμενων σκαφών, με στόχο να περιοριστεί η χρήση τους αυστηρά εντός των ορίων που θέτουν τα διεθνή ανθρώπινα δικαιώματα και το διεθνές ανθρωπιστικό δίκαιο· να προωθήσει την απαγόρευση της ανάπτυξης, παραγωγής και χρήσης πλήρως αυτόνομων όπλων, τα οποία καθιστούν δυνατή την πραγματοποίηση επιθέσεων χωρίς ανθρώπινη παρέμβαση· να διασφαλίσει ότι τα ανθρώπινα δικαιώματα αποτελούν μέρος κάθε διαλόγου που διεξάγεται με τρίτες χώρες για την καταπολέμηση της τρομοκρατίας·

               κε)

               να στηρίξει έτι περαιτέρω τις συνεχιζόμενες προσπάθειες του ΟΗΕ όσον αφορά τη διερεύνηση της ανάπτυξης κανόνων για υπεύθυνη και ασφαλή συμπεριφορά στο κυβερνοδιάστημα, συμπεριλαμβανομένου ενός πολυμερούς πλαισίου καταπολέμησης των κυβερνοαπειλών, με στόχο τη διασφάλιση της εφαρμογής του ισχύοντος διεθνούς δικαίου και του δικαίου των ανθρωπίνων δικαιωμάτων·

         Μετανάστευση

               κστ)

               να στηρίξει περισσότερο το έργο της Ύπατης Αρμοστείας των Ηνωμένων Εθνών για τους Πρόσφυγες (UNHCR) κατά την άσκηση της διεθνούς εντολής της για την προστασία των προσφύγων, δίδοντας ιδιαίτερη προσοχή στις ευπαθείς ομάδες όπως οι γυναίκες και τα παιδιά· να τονίσει το μεγάλο χρηματοδοτικό κενό μεταξύ των αναγκών του προϋπολογισμού της UNHCR και των ποσών που έχουν παραληφθεί και να κάνει έκκληση για περισσότερη παγκόσμια αλληλεγγύη· να ζητήσει αύξηση της χρηματοδότησης από τον τακτικό προϋπολογισμό του ΟΗΕ για τις βασικές λειτουργίες της UNHCR ώστε να διασφαλιστεί η λειτουργία της·

               κζ)

               να υπενθυμίσει ότι απαιτείται ενίσχυση της συνοχής και του συντονισμού μεταξύ της εξωτερικής και της εσωτερικής διάστασης της μεταναστευτικής πολιτικής και μεταξύ των θεματολογίων ανάπτυξης και εξωτερικών υποθέσεων·

               κη)

               να απαιτήσει να καταβληθούν μεγαλύτερες προσπάθειες για την πρόληψη της παράνομης μετανάστευσης και την καταπολέμηση της παράνομης διακίνησης ανθρώπων και της εμπορίας ανθρώπων, ιδίως καταπολεμώντας τα εγκληματικά δίκτυα μέσω της έγκαιρης και αποτελεσματικής ανταλλαγής των σχετικών πληροφοριών, με σεβασμό προς το διεθνές δίκαιο των ανθρωπίνων δικαιωμάτων· να βελτιώσει τις μεθόδους εντοπισμού και προστασίας των θυμάτων και να ενισχύσει τη συνεργασία με τρίτες χώρες για τον εντοπισμό, την κατάσχεση και την ανάκτηση των εσόδων από εγκληματικές δραστηριότητες σε αυτό τον τομέα· να τονίσει σε επίπεδο ΟΗΕ τη σημασία της κύρωσης και της πλήρους εφαρμογής της Σύμβασης του ΟΗΕ για την καταπολέμηση του διεθνικού οργανωμένου εγκλήματος και των πρωτοκόλλων της σχετικά με την καταπολέμηση της λαθραίας μεταφοράς μεταναστών διά ξηράς, αέρος και θαλάσσης και την πρόληψη, την καταστολή και τη δίωξη της εμπορίας προσώπων, ιδίως γυναικών και παιδιών· να στηρίξει το έργο του Ειδικού Εισηγητή του ΟΗΕ για τα ανθρώπινα δικαιώματα των μεταναστών·

               κθ)

               να στηρίξει τη συνεδρίαση ολομελείας υψηλού επιπέδου της Γενικής Συνέλευσης του ΟΗΕ για την αντιμετώπιση των εκτενών μετακινήσεων προσφύγων και μεταναστών, η οποία έχει προγραμματιστεί για τις 19 Σεπτεμβρίου 2016, και να ζητήσει να εστιαστεί στα βαθύτερα αίτια της μετανάστευσης, δίνοντας τη δέουσα προσοχή στην εκρίζωση της φτώχειας, στην υλοποίηση των ανθρωπίνων δικαιωμάτων και στη σταθερότητα·

         Ανθρώπινα δικαιώματα, δημοκρατία και κράτος δικαίου

               λ)

               να επαναλάβει ρητά και κατηγορηματικά ότι όλα τα ανθρώπινα δικαιώματα που έχουν συμφωνηθεί στο πλαίσιο συμβάσεων του ΟΗΕ είναι οικουμενικά, αδιαίρετα, αλληλεξαρτώμενα και αλληλένδετα και ότι τα δικαιώματα αυτά πρέπει να γίνονται πλήρως σεβαστά· να επισύρει την προσοχή στις παραβιάσεις και καταχρήσεις των ανθρωπίνων δικαιωμάτων σε παγκόσμιο επίπεδο· να διατυπώσει έκκληση για προάσπιση των ελευθεριών της γνώμης και της έκφρασης· να αναδείξει τη σημασία της ελευθεροτυπίας σε μια υγιή κοινωνία και τον ρόλο του κάθε πολίτη στο ζήτημα αυτό, και να υπερασπιστεί τις ελευθερίες του συνέρχεσθαι και του συνεταιρίζεσθαι·

               λα)

               να εξακολουθήσει να υποστηρίζει τη θρησκευτική ελευθερία και την ελευθερία των πεποιθήσεων· να ζητήσει να καταβληθούν περισσότερες προσπάθειες για την προστασία των ατόμων που ανήκουν σε θρησκευτικές και άλλες μειονότητες· να ζητήσει τη μεγαλύτερη προστασία των θρησκευτικών μειονοτήτων από τις διώξεις και τη βία· να ζητήσει να καταργηθούν οι νόμοι που ποινικοποιούν τη βλασφημία ή την αποστασία, οι οποίοι χρησιμεύουν ως πρόσχημα για τη δίωξη των θρησκευτικών μειονοτήτων και των μη πιστών· να υποστηρίξει το έργο του Ειδικού Εισηγητή για την ελευθερία θρησκεύματος ή πεποιθήσεων· να εργασθεί ενεργά για την αναγνώριση, από τον ΟΗΕ, της γενοκτονίας κατά μειονοτήτων, την οποία διαπράττει το λεγόμενο ISIS/Daesh, και για την παραπομπή στο ποινικό Διεθνές Δικαστήριο των υποθέσεων που αφορούν καταγγελίες για εγκλήματα κατά της ανθρωπότητας, εγκλήματα πολέμου και γενοκτονία·

               λβ)

               να συνεχίσει να προωθεί ενεργά την ισότητα και την απαγόρευση των διακρίσεων· να παροτρύνει τον ΟΗΕ να στηρίξει ενεργά πρωτοβουλίες για την ενσωμάτωση της διάστασης του φύλου στις δραστηριότητες και τα προγράμματά του και να συνεχίσει να στηρίζει το έργο της Μονάδας των Ηνωμένων Εθνών για την ισότητα των φύλων και τη χειραφέτηση των γυναικών (UN Women)· να στηρίξει μέτρα για την ενίσχυση της ηγετικής παρουσίας και της συμμετοχής των γυναικών σε όλα τα επίπεδα της διαδικασίας λήψης αποφάσεων· να καταπολεμήσει τη βία και τις διακρίσεις εις βάρος ατόμων λόγω του σεξουαλικού προσανατολισμού, της ταυτότητας φύλου ή της έκφρασης φύλου τους· να ζητήσει την κατάργηση νομοθετικών διατάξεων των κρατών μελών του ΟΗΕ που παραβιάζουν τα δικαιώματα των λεσβιών, των ομοφυλόφιλων, των αμφιφυλόφιλων, των διεμφυλικών και των μεσοφυλικών ατόμων (ΛΟΑΔΜ)· να εκφράσει ικανοποίηση για την πρώτη σύνοδο του Συμβουλίου Ασφαλείας του ΟΗΕ για τα δικαιώματα των ατόμων ΛΟΑΔΜ το 2015· να ζητήσει από τα κράτη μέλη του ΟΗΕ να εφαρμόσουν τις συστάσεις του Ειδικού Εισηγητή του ΟΗΕ για τις σύγχρονες μορφές ρατσισμού, φυλετικών διακρίσεων, ξενοφοβίας και σχετιζόμενης μισαλλοδοξίας·

               λγ)

               να προωθήσει τα δικαιώματα των παιδιών, ιδίως συνεισφέροντας στη διασφάλιση της πρόσβασής τους στο νερό, την υγιεινή, την υγειονομική περίθαλψη και την εκπαίδευση, μεταξύ άλλων στις ζώνες συγκρούσεων και τους προσφυγικούς καταυλισμούς, και εξαλείφοντας την παιδική εργασία, τα βασανιστήρια, την εμπορία παιδιών, τους γάμους παιδιών και τη σεξουαλική εκμετάλλευση· να στηρίξει και να ενισχύσει τις διεθνείς προσπάθειες μέσω του ΟΗΕ προκειμένου να δοθεί ένα τέλος στη χρήση των παιδιών στις ένοπλες συγκρούσεις και να αντιμετωπιστούν πιο αποτελεσματικά οι επιπτώσεις των καταστάσεων που διαμορφώνονται, τόσο στη διάρκεια συγκρούσεων όσο και μετά από συγκρούσεις, για τις γυναίκες και τα κορίτσια· να υποστηρίξει μια προσέγγιση της αναπηρίας σε καταστάσεις κινδύνου και έκτακτης ανάγκης η οποία θα έχει ως γνώμονα τα ανθρώπινα δικαιώματα, σύμφωνα με τη Σύμβαση του ΟΗΕ για τα δικαιώματα των ατόμων με αναπηρίες·

               λδ)

               να παροτρύνει όλα τα κράτη, συμπεριλαμβανομένων των κρατών μελών της ΕΕ, να κυρώσουν άμεσα το Προαιρετικό Πρωτόκολλο στο Διεθνές Σύμφωνο για τα Οικονομικά, Κοινωνικά και Πολιτιστικά Δικαιώματα το οποίο θεσπίζει μηχανισμούς καταγγελίας και έρευνας·

               λε)

               να συμβάλει ώστε να έχουν επιτυχή έκβαση οι εργασίες της διακυβερνητικής ομάδας εργασίας για τις διακρατικές εταιρείες και τις άλλες εμπορικές επιχειρήσεις σε σχέση με τα ανθρώπινα δικαιώματα· να στηρίξει την περαιτέρω υλοποίηση των κατευθυντηρίων αρχών του ΟΗΕ για τις επιχειρήσεις και τα ανθρώπινα δικαιώματα από τα κράτη μέλη του ΟΗΕ· να ενθαρρύνει τα κράτη μέλη του ΟΗΕ να αναπτύξουν και εφαρμόσουν εθνικά σχέδια δράσης· να στηρίξει το Έργο Λογοδοσίας και Επανόρθωσης του Ύπατου Αρμοστή του ΟΗΕ για τα ανθρώπινα δικαιώματα με στόχο την ενίσχυση των επανορθώσεων στο εγχώριο δίκαιο, ιδίως σε περιπτώσεις σοβαρών παραβιάσεων των ανθρωπίνων δικαιωμάτων στον επιχειρηματικό τομέα· να καλέσει τα κράτη μέλη του ΟΗΕ να θέτουν το ζήτημα των ανθρωπίνων δικαιωμάτων σε διεθνείς και εθνικούς αθλητικούς φορείς·

               λστ)

               να συνεχίσει να υποστηρίζει τη μηδενική ανοχή στη θανατική ποινή και να συνεχίσει να καταβάλει προσπάθειες για την καθολική της κατάργηση, ανοίγοντας τον δρόμο για την υιοθέτηση του ψηφίσματος της επόμενης Γενικής Συνέλευσης του ΟΗΕ για μορατόριουμ στη χρήση της θανατικής ποινής· να καταγγείλει την αύξηση στην έκδοση αποφάσεων θανατικής ποινής για αδικήματα συνδεόμενα με τα ναρκωτικά και να ζητήσει την απαγόρευση της επιβολής της θανατικής ποινής για τέτοια αδικήματα·

               λζ)

               να υπενθυμίσει, κατά την εκλογή των μελών του Συμβουλίου Ανθρωπίνων Δικαιωμάτων του ΟΗΕ (UNHRC), την υποχρέωση της Γενικής Συνέλευσης να λάβει υπόψη τον σεβασμό των υποψηφίων στην προαγωγή και προστασία των ανθρωπίνων δικαιωμάτων, του κράτους δικαίου και της δημοκρατίας· να ζητήσει τη θέσπιση κριτηρίων που θα βασίζονται στις επιδόσεις στον τομέα των ανθρωπίνων δικαιωμάτων για την προσχώρηση στο UNHRC και, εν όψει της δέκατης επετείου του UNHRC, να ζητήσει αξιολόγηση των μεθόδων εργασίας και των αποτελεσμάτων του Συμβουλίου·

               λη)

               να ενισχύσει το έργο του Διεθνούς Ποινικού Δικαστηρίου (ΔΠΔ) στον ρόλο του όσον αφορά τον τερματισμό της ατιμωρησίας των αυτουργών των βαρύτερων εγκλημάτων που απασχολούν τη διεθνή κοινότητα καθώς και σχετικά με την παροχή δικαιοσύνης στα θύματα των εγκλημάτων πολέμου, των εγκλημάτων κατά της ανθρωπότητας και των γενοκτονιών· να παρέχει πολιτική, διπλωματική, οικονομική και υλικοτεχνική στήριξη στην καθημερινή λειτουργία του ΔΠΔ· να καλέσει όλα τα κράτη μέλη του ΟΗΕ να προσχωρήσουν στο Δικαστήριο, κυρώνοντας το Καταστατικό της Ρώμης, και να ενθαρρύνει την κύρωση των τροποποιήσεων της Καμπάλα· να προωθήσει τη στενή συνεργασία του ΟΗΕ και των οργανισμών και υπηρεσιών του με το Δικαστήριο, καθώς και τη διεύρυνση της σχέσης του με το Συμβούλιο Ασφαλείας· να ζητήσει από το Συμβούλιο Ασφαλείας του ΟΗΕ να παραπέμψει στο ΔΠΔ την κατάσταση στη Λαϊκή Δημοκρατία της Κορέας·

               λθ)

               να συνεργαστεί με το κοινό και να εγκαινιάσει μια εκτεταμένη συζήτηση με όλα τα μέλη της Γενικής Συνέλευσης του ΟΗΕ σχετικά με τη σημασία της τήρησης των συνταγματικών ορίων στις εντολές των ηγετών σε όλο τον κόσμο·

               μ)

               να καλέσει τον ΟΗΕ να εξετάσει τις νομικές ελλείψεις όσον αφορά τη χρήση του όρου «κλιματικός πρόσφυγας», συμπεριλαμβανομένου του ενδεχόμενου διεθνούς ορισμού της·

         Ανάπτυξη

               μα)

               να εργασθεί για την υλοποίηση των στόχων βιώσιμης ανάπτυξης του Θεματολογίου σχετικά με την βιώσιμη ανάπτυξη με ορίζοντα το 2030· να εργασθεί προσβλέποντας στη βελτίωση της ζωής των μελλοντικών γενεών και να ενθαρρύνει και υποστηρίξει τις χώρες να υιοθετήσουν και να θεσπίσουν εθνικά πλαίσια για την επίτευξη των 17 στόχων· να ενθαρρύνει τα κράτη μέλη του ΟΗΕ να τηρήσουν τις δεσμεύσεις τους για τις δαπάνες αναπτυξιακής βοήθειας και να ζητήσει την έγκριση ενός ισχυρού πλαισίου δεικτών και την χρήση στατιστικών στοιχείων για την παρακολούθηση της προόδου και την διασφάλιση της αξιοπιστίας όλων των στοιχείων· να τονίσει ότι το πολιτικό φόρουμ υψηλού επιπέδου για τη βιώσιμη ανάπτυξη (ΠΦΥΕ) θα πρέπει να καταστεί το βασικό όργανο λήψης αποφάσεων, που θα είναι αρμόδιο για την παρακολούθηση και αξιολόγηση της εφαρμογής των ΣΒΑ, και να παρουσιάσει μια κοινή θέση της ΕΕ για την εφαρμογή του Θεματολογίου 2030 πριν από το ΠΦΥΕ το 2016·

               μβ)

               να εξασφαλίσει ότι δεν θα διακυβευθεί το κεκτημένο της πλατφόρμας δράσης του Πεκίνου για την πρόσβαση στην εκπαίδευση και την υγεία ως βασικό ανθρώπινο δικαίωμα· να αυξήσει την πρόσβαση σε υπηρεσίες σεξουαλικής και αναπαραγωγικής υγείας καθώς αυτό συμβάλλει στον περιορισμό της βρεφικής και της μητρικής θνησιμότητας· να προωθήσει τον οικογενειακό προγραμματισμό, τη μητρική υγεία, την εύκολη πρόσβαση στην αντισύλληψη και την πρόσβαση στο πλήρες φάσμα υπηρεσιών σεξουαλικής και αναπαραγωγικής υγείας ως σημαντικά στοιχεία για τη σωτηρία της ζωής των γυναικών και για τη στήριξή τους ώστε να ανασυγκροτήσουν τη ζωή τους εάν έχουν πέσει θύματα βιασμού· να θέσει αυτές τις πολιτικές στο επίκεντρο της αναπτυξιακής συνεργασίας με τις τρίτες χώρες·

               μγ)

               να τονίσει την ανάγκη να ενισχυθεί η συνέπεια της αναπτυξιακής πολιτικής στο πλαίσιο των δομών εργασίας του ΟΗΕ, προκειμένου να ενσωματωθούν με ουσιαστικό τρόπο όλες οι διαστάσεις της βιώσιμης ανάπτυξης· να επισημάνει τη σημασία που έχει ένα οικουμενικό, βασιζόμενο σε κανόνες, ανοικτό, διαφανές, χωρίς διακρίσεις και αποκλεισμούς και δίκαιο πολυμερές σύστημα εμπορίου και την ανάγκη να ολοκληρωθεί ο Αναπτυξιακός Γύρος της Ντόχα του ΠΟΕ· να υπενθυμίσει ότι η ανάπτυξη δεν είναι δυνατή χωρίς την ειρήνη ούτε και η ειρήνη χωρίς την ανάπτυξη, τονίζοντας τη σημασία του ΣΒΑ 16 για την ειρήνη, τη δικαιοσύνη και τη διακυβέρνηση, ο οποίος θα πρέπει να αποτελέσει μία από τις προτεραιότητες στη χρηματοδότηση της αναπτυξιακής συνεργασίας· να καλέσει τον ΟΗΕ να ενσωματώνει σε συστηματική βάση τη δημιουργία ικανοτήτων και τη χρηστή διακυβέρνηση στις μακροπρόθεσμες αναπτυξιακές στρατηγικές·

               μδ)

               να εκφράσει την ικανοποίησή του για την έγκριση, από τη Γενική Συνέλευση του ΟΗΕ, του θεμελιώδους σημασίας ψηφίσματος 68/304, της 9ης Σεπτεμβρίου 2014, στο οποίο αναγνωρίζεται «το κυρίαρχο δικαίωμα κάθε κράτους να αναδιαρθρώσει το δημόσιο χρέος του, το οποίο δεν θα πρέπει να υπονομεύεται ή να παρακωλύεται από ενδεχόμενο μέτρο που προέρχεται από άλλο κράτος μέλος», και σημειώνεται «με ανησυχία ότι το διεθνές χρηματοπιστωτικό σύστημα δεν διαθέτει ένα ασφαλές νομικό πλαίσιο για την εύρυθμη και προβλέψιμη αναδιάρθρωση του δημόσιου χρέους» και τη δρομολόγηση διαδικασίας με σκοπό τη θέσπιση «πολυμερούς νομικού πλαισίου για διαδικασίες αναδιάρθρωσης του δημόσιου χρέους»· να καλέσει συνολικά το σύστημα του ΟΗΕ να υποστηρίξει πλήρως τη διαδικασία αυτή· να καλέσει την ΕΕ και τα κράτη μέλη της να συμμετάσχουν ενεργά στη διαδικασία αυτή·

               με)

               να αναπτύξει μια πολύ πιο αποτελεσματική και στρατηγική προσέγγιση έναντι των οργανισμών του ΟΗΕ, ιδίως όσον αφορά τον προγραμματισμό των εξωτερικών χρηματοδοτικών μέσων προκειμένου να διασφαλίσει μεγαλύτερη προβολή, σε τοπικό επίπεδο, των ενισχύσεων της ΕΕ·

               μστ)

               να λάβει ενεργά μέτρα για τη βελτίωση της πολιτικής εποπτείας στον τομέα της αειφόρου ανάπτυξης μέσω της ενίσχυσης του προγράμματος των Ηνωμένων Εθνών για το Περιβάλλον (UNEP) και να αναδεχθεί την πρόταση για την ίδρυση ενός διεθνούς ποινικού δικαστηρίου για αδικήματα κατά του περιβάλλοντος με στόχο την καλύτερη εφαρμογή της περιβαλλοντικής νομοθεσίας σε παγκόσμιο επίπεδο·

               μζ)

               να εργασθεί για την ενίσχυση της διεθνούς φορολογικής συνεργασίας στηρίζοντας τη δημιουργία ενός διεθνούς φορολογικού οργανισμού εντός του συστήματος του ΟΗΕ· να αντιμετωπίσει τη φοροδιαφυγή και τη νομιμοποίηση εσόδων από παράνομες δραστηριότητες μέσω της αυτόματης ανταλλαγής πληροφοριών σε παγκόσμιο επίπεδο για φορολογικά ζητήματα και της δημιουργίας μιας κοινής παγκόσμιας μαύρης λίστας φορολογικών παραδείσων·

               μη)

               να δρομολογήσει ένα παγκόσμιο σχέδιο για την καταπολέμηση της μικροβιακής αντοχής, με στόχο την αποτροπή της περαιτέρω διάδοσης των ανθεκτικών υπερβακτηρίων·

         Κλιματική αλλαγή

               μθ)

               να διασφαλίσει ότι η ΕΕ θα εξακολουθήσει να διαδραματίζει ηγετικό ρόλο στην καταπολέμηση της κλιματικής αλλαγής και θα συνεργαστεί περαιτέρω με τον ΟΗΕ για το θέμα αυτό· να εξασφαλίσει την άμεση εφαρμογή των αποφάσεων της Διάσκεψης του ΟΗΕ για την Αλλαγή του Κλίματος στο Παρίσι το 2015·

         ΕΕ και μεταρρύθμιση του συστήματος του ΟΗΕ

               ν)

               να υποστηρίξει μια ολοκληρωμένη μεταρρύθμιση του Συμβουλίου Ασφαλείας των Ηνωμένων Εθνών επί τη βάσει μιας ευρείας συναίνεσης, προκειμένου να αποτυπωθεί καλύτερα η νέα παγκόσμια πραγματικότητα και να διασφαλιστεί ότι το Συμβούλιο θα είναι σε θέση να αντιμετωπίζει αποτελεσματικά τις απειλές για τη διεθνή ειρήνη και ασφάλεια· να καταβάλει προσπάθειες για τον μακροπρόθεσμο στόχο να αποκτήσει η ΕΕ μια έδρα σε ένα αναμορφωμένο Συμβούλιο Ασφαλείας του ΟΗΕ· να παροτρύνει τα μέλη του Συμβουλίου Ασφαλείας να αποφεύγουν τη χρήση του δικαιώματος αρνησικυρίας τους για υποθέσεις στις οποίες διαπράττονται εγκλήματα κατά της ανθρωπότητας·

               να)

               να προωθήσει την αναζωογόνηση των εργασιών της Γενικής Συνέλευσης και τη βελτίωση του συντονισμού και της συνοχής της δράσης όλων των οργάνων του ΟΗΕ, ενέργειες οι οποίες ενισχύουν την αποδοτικότητα, την αποτελεσματικότητα, τη νομιμότητα, τη διαφάνεια, τη λογοδοσία, την ικανότητα και την αντιπροσωπευτικότητα του συστήματος· να υποστηρίξει, κατά τη διαδικασία επιλογής του νέου Γενικού Γραμματέα του ΟΗΕ, την αυξημένη διαφάνεια και να βασιστεί σε αυτήν ζητώντας να γίνονται οι παρουσιάσεις των υποψηφίων στη Γενική Συνέλευση· στο πλαίσιο της επιλογής και διορισμού του καλύτερου υποψηφίου, να προωθήσει τις ίσες και δίκαιες ευκαιρίες με ισόρροπη εκπροσώπηση ως προς το φύλο και τη γεωγραφική προέλευση, και να στηρίξει την επιλογή μιας γυναίκας ως νέας Γενικής Γραμματέως, εάν οι υποψήφιοι έχουν παρεμφερή εξαιρετικά προσόντα·

               νβ)

               υπό το φως της έκθεσης των ΗΕ για το 2015 και των πρόσφατων καταγγελιών για σεξουαλική κακοποίηση παιδιών από Γάλλους στρατιώτες και στρατιώτες του ΟΗΕ στην Κεντροαφρικανική Δημοκρατία, να εξασφαλίσει ότι ο ΟΗΕ, τα κράτη μέλη της ΕΕ και τα όργανα της ΚΠΑΑ της ΕΕ θα διατάξουν έρευνα, θα παραπέμψουν και θα καταδικάσουν, χωρίς καθυστέρηση και με τον πιο αποφασιστικό τρόπο, οποιοδήποτε μέλος του προσωπικού του ΟΗΕ, της ΕΕ και των κρατών μελών έχει διαπράξει εγκλήματα σεξουαλικής βίας·

               νγ)

               να καλέσει το Ευρωπαϊκό Ελεγκτικό Συνέδριο να ενισχύσει τη συνεργασία του με τα αντίστοιχα εποπτικά όργανα της Γραμματείας των Ηνωμένων Εθνών, ιδίως δε με το Γραφείο Εσωτερικής Υπηρεσίας Εποπτείας (OIOS), την Ανεξάρτητη Συμβουλευτική Επιτροπή Ελέγχου (IAAC) και την Επιτροπή Ελεγκτών, με στόχο την ενίσχυση της διαφάνειας και της αμοιβαίας κατανόησης όσον αφορά τη χρηματοδότηση και τη λειτουργία·

               νδ)

               να καθιερώσει ένα αποτελεσματικό σύστημα προστασίας για τους πληροφοριοδότες του ΟΗΕ·

               νε)

               υπό το φως της πρόσφατης υπόθεσης σύγκρουσης συμφερόντων του Ειδικού Αντιπροσώπου του ΟΗΕ για τη Λιβύη, να θεσπίσει δεσμευτικό κώδικα δεοντολογίας ο οποίος να υποχρεώνει τους αξιωματούχους να τηρούν αμερόληπτη στάση, όπως ορίζεται στις κατευθυντήριες γραμμές του ΟΗΕ για την αποτελεσματική διαμεσολάβηση·

               2.

               αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Αντιπρόεδρο της Ευρωπαϊκής Επιτροπής/Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας, στον Ειδικό Εκπρόσωπο της ΕΕ για τα ανθρώπινα δικαιώματα, στην Ευρωπαϊκή Υπηρεσία Εξωτερικής Δράσης, στην Επιτροπή και, για ενημέρωση, στη Γενική Συνέλευση των Ηνωμένων Εθνών και στον Γενικό Γραμματέα των Ηνωμένων Εθνών.

      (1)  A/RES/65/276 της 3ης Μαΐου 2011.

      (2)  ΕΕ C 99 E της 3.4.2012, σ. 56.

      (3)  ΕΕ C 45 της 5.2.2016, σ. 89.

      (4)  Κείμενα που εγκρίθηκαν, P7_TA(2014)0259.

      (5)  Κείμενα που εγκρίθηκαν, P8_TA(2015)0403.

      (6)  Κείμενα που εγκρίθηκαν, P8_TA(2016)0020.

      (7)  Κείμενα που εγκρίθηκαν, P8_TA(2014)0013.

      (8)  Κείμενα που εγκρίθηκαν, P8_TA(2016)0051.

      (9)  Κείμενα που εγκρίθηκαν, P8_TA(2016)0073.

      (10)  EEAS 01024/12, Κείμενο του Συμβουλίου 11216/15.

      (11)  EEAS 458/15, Κείμενο του Συμβουλίου 7632/15.


title: Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Μάλτας για το 2018 και τη διατύπωση γνώμης του Συμβουλίου σχετικά με το πρόγραμμα σταθερότητας της Μάλτας για το 2018

text:
               10.9.2018

               EL

               Επίσημη Εφημερίδα της Ευρωπαϊκής Ένωσης

               C 320/76

      ΣΫΣΤΑΣΗ ΤΟΥ ΣΥΜΒΟΥΛΊΟΥ
      της 13ης Ιουλίου 2018
      σχετικά με το εθνικό πρόγραμμα μεταρρυθμίσεων της Μάλτας για το 2018 και τη διατύπωση γνώμης του Συμβουλίου σχετικά με το πρόγραμμα σταθερότητας της Μάλτας για το 2018
      (2018/C 320/17)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Επιτροπής Απασχόλησης,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Κοινωνικής Προστασίας,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Στις 22 Νοεμβρίου 2017, η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Έλαβε δεόντως υπόψη τον ευρωπαϊκό πυλώνα κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Μάλτα δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 22 Μαρτίου 2018. Στις 14 Μαΐου 2018 το Συμβούλιο εξέδωσε τη σύσταση για την οικονομική πολιτική της ζώνης του ευρώ (2) («σύσταση για τη ζώνη του ευρώ»).

                  (2)

                  Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της Οικονομικής και Νομισματικής Ένωσης, η Μάλτα θα πρέπει να διασφαλίσει την πλήρη και έγκαιρη εφαρμογή της σύστασης για την οικονομική πολιτική της ζώνης του ευρώ, όπως αποτυπώνεται στις κατωτέρω συστάσεις, και ιδίως στη σύσταση 1. Η έκθεση χώρας του 2018 για τη Μάλτα δημοσιεύθηκε στις 7 Μαρτίου 2018. Στην έκθεση αξιολογήθηκε η πρόοδος της Μάλτας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 11 Ιουλίου 2017 (3), η συνέχεια που δόθηκε στις ειδικές ανά χώρα συστάσεις που είχαν εκδοθεί κατά τα προηγούμενα έτη και η πρόοδος της Μάλτας ως προς την επίτευξη των εθνικών στόχων της στο πλαίσιο της στρατηγικής «Ευρώπη 2020».

                  (3)

                  Στις 13 Απριλίου 2018, η Μάλτα υπέβαλε το εθνικό πρόγραμμα μεταρρυθμίσεων για το 2018 και το πρόγραμμα σταθερότητας του 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

                  (4)

                  Οι σχετικές ειδικές ανά χώρα συστάσεις ελήφθησαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων («ΕΔΕΤ») για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των ΕΔΕΤ με τη χρηστή οικονομική διακυβέρνηση.

                  (5)

                  Η Μάλτα υπάγεται επί του παρόντος στο προληπτικό σκέλος του συμφώνου σταθερότητας και ανάπτυξης. Στο πρόγραμμα σταθερότητας του 2018, η κυβέρνηση σχεδιάζει να διατηρήσει πλεόνασμα σε ονομαστικούς όρους κατά την περίοδο 2018-2021. Ο μεσοπρόθεσμος δημοσιονομικός στόχος — ισοσκελισμένη δημοσιονομική θέση σε σχέση με το ΑΕΠ — εξακολουθεί να τηρείται με θετικό περιθώριο απόκλισης καθ' όλη την περίοδο του προγράμματος. Σύμφωνα με το πρόγραμμα σταθερότητας, ο δείκτης χρέους της γενικής κυβέρνησης ως προς το ΑΕΠ αναμένεται να παραμείνει κάτω από την τιμή αναφοράς του 60 % του ΑΕΠ που ορίζεται στη Συνθήκη και να μειωθεί σταδιακά από 50,8 % του ΑΕΠ το 2017 σε 36 % το 2021. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι ευλογοφανές για την περίοδο 2018-2019 και ευνοϊκό για την περίοδο 2020-2021. Με βάση τις εαρινές προβλέψεις της Επιτροπής για το 2018, το διαρθρωτικό ισοζύγιο προβλέπεται να εμφανίσει πλεόνασμα ύψους 0,6 % του ΑΕΠ το 2018 και 1,1 % του ΑΕΠ το 2019, υπερβαίνοντας έτσι τον μεσοπρόθεσμο δημοσιονομικό στόχο. Συνολικά, το Συμβούλιο είναι της γνώμης ότι η Μάλτα προβλέπεται να συμμορφωθεί με τις διατάξεις του συμφώνου σταθερότητας και ανάπτυξης το 2018 και το 2019. Ταυτόχρονα, οι εξελίξεις όσον αφορά τις δαπάνες θα πρέπει να παρακολουθούνται προσεκτικά, βραχυπρόθεσμα και μεσοπρόθεσμα, ιδίως ενόψει πιθανών μελλοντικών κινδύνων για την ευρωστία των εσόδων.

                  (6)

                  Όπως αναφέρεται στη σύσταση για τη ζώνη του ευρώ του 2018, η καταπολέμηση του επιθετικού φορολογικού σχεδιασμού είναι απαραίτητη για να εμποδίζονται οι στρεβλώσεις του ανταγωνισμού μεταξύ των επιχειρήσεων, να εξασφαλίζεται η δίκαιη μεταχείριση των φορολογουμένων και να προστατεύονται τα δημόσια οικονομικά. Οι δευτερογενείς επιπτώσεις των στρατηγικών επιθετικού σχεδιασμού των φορολογουμένων μεταξύ των κρατών μελών απαιτούν συντονισμένη δράση των εθνικών πολιτικών για να συμπληρωθεί η νομοθεσία της Ένωσης. Η μη παρακράτηση φόρου στην πηγή επί εξερχόμενων (από κατοίκους της Ένωσης προς κατοίκους τρίτων χωρών) πληρωμών μερισμάτων, τόκων και δικαιωμάτων από εταιρείες με έδρα στη Μάλτα μπορεί να έχει ως αποτέλεσμα την πλήρη αποφυγή της φορολόγησης αυτών των καταβολών, εάν δεν υπόκεινται επίσης σε φορολογία στη δικαιοδοσία του αποδέκτη τους. Ενώ το νέο καθεστώς έκπτωσης πλασματικών τόκων της Μάλτας θα συμβάλει στη μείωση της μεροληπτικής μεταχείρισης μεταξύ χρεωστικών τίτλων και ιδίων κεφαλαίων, οι ανεπαρκείς κανόνες κατά των καταχρήσεων, σε συνδυασμό με τον σχετικά υψηλό φορολογικό συντελεστή και ένα καθεστώς βάσει μετοχών, μπορούν να προσφέρουν ευκαιρίες για φοροαποφυγή. Η ύπαρξη ορισμένων διατάξεων σε διμερείς φορολογικές συμβάσεις μεταξύ της Μάλτας και άλλων κρατών μελών, σε συνδυασμό με το φορολογικό σύστημα της Μάλτας, όπου μια εταιρεία που είναι μόνιμη κάτοικος, αλλά δεν έχει την έδρα της στη Μάλτα, φορολογείται με βάση την πηγή και τα εμβάσματα, μπορεί να χρησιμοποιηθεί από εταιρείες για να επιδίδονται σε πρακτικές φοροαποφυγής. Η Επιτροπή σημειώνει τη δέσμευση της Μάλτας να καταπολεμήσει τον επιθετικό φορολογικό σχεδιασμό των φορολογουμένων. Με βάση τις πρόσφατες ανταλλαγές πληροφοριών, η Επιτροπή θα συνεχίσει τον εποικοδομητικό της διάλογο για την καταπολέμηση των στρατηγικών επιθετικού σχεδιασμού των φορολογουμένων.

                  (7)

                  Η μακροπρόθεσμη βιωσιμότητα των δημόσιων οικονομικών της Μάλτας εξακολουθεί να αποτελεί πρόκληση. Αυτό οφείλεται πλήρως στις δημοσιονομικές επιπτώσεις των δαπανών που συνδέονται με τη γήρανση του πληθυσμού, όπως αυτές για την ιατροφαρμακευτική περίθαλψη, τη μακροχρόνια φροντίδα και τις συντάξεις. Το συνταξιοδοτικό σύστημα αντιμετωπίζει τη διπλή πρόκληση της επίτευξης βιωσιμότητας με παράλληλη διασφάλιση επαρκών εισοδημάτων συνταξιοδότησης. Οι μακροπρόθεσμες προοπτικές βιωσιμότητας των συνταξιοδοτικών δαπανών έχουν βελτιωθεί, κυρίως χάρη σε μια πιο θετική αξιολόγηση του μακροπρόθεσμου αναπτυξιακού δυναμικού της Μάλτας. Ωστόσο, τα μέτρα που θεσπίστηκαν στον προϋπολογισμό του 2016 είχαν περιορισμένο μόνο αντίκτυπο στη μακροπρόθεσμη βιωσιμότητα του συνταξιοδοτικού συστήματος, η οποία, ως εκ τούτου, εξακολουθεί να αποτελεί σημαντική πρόκληση. Επιπλέον, παρά την εφαρμογή μέτρων για τη βελτίωση της επάρκειας των συντάξεων, το άνοιγμα της ψαλίδας κάλυψης μεταξύ των δύο φύλων στις συντάξεις εξακολουθεί να είναι υψηλό. Οι επιδόσεις του συστήματος υγείας έχουν βελτιωθεί και οι χρόνοι αναμονής μειώνονται. Επιπλέον, εξακολουθούν να υπάρχουν προκλήσεις όσον αφορά την αναδιανομή των πόρων και των δραστηριοτήτων από τη νοσοκομειακή στην πρωτοβάθμια περίθαλψη. Το θεσμικό περιβάλλον της παροχής πρωτοβάθμιας ιατροφαρμακευτικής περίθαλψης ασκεί πιέσεις στην παροχή τόσο νοσοκομειακής όσο και επείγουσας περίθαλψης. Η νοσοκομειακή και η πρωτοβάθμια περίθαλψη δεν είναι καλά συντονισμένες και η επείγουσα περίθαλψη εξακολουθεί να χρησιμοποιείται αναποτελεσματικά. Η πρόσβαση σε καινοτόμα φάρμακα εξακολουθεί να αποτελεί πρόκληση, επίσης σε επίπεδο προϋπολογισμού. Έχουν αναληφθεί πρωτοβουλίες για την αντιμετώπιση της αυξανόμενης ζήτησης στο σύστημα μακροχρόνιας περίθαλψης, όπως η παροχή κινήτρων για περίθαλψη σε επίπεδο κοινότητας και κατ' οίκον περίθαλψη.

                  (8)

                  Έχει σημειωθεί κάποια πρόοδος όσον αφορά τη βελτίωση της διασυνοριακής συνεργασίας. Ωστόσο, η Αρχή Χρηματοπιστωτικών Υπηρεσιών της Μάλτας συνεχίζει να φαίνεται ότι έχει ανεπαρκές προσωπικό και εξακολουθούν να υπάρχουν ανησυχίες σχετικά με την ικανότητά της να εποπτεύει ένα μεγάλο διασυνοριακό χρηματοπιστωτικό σύστημα, ιδίως δε το μη τραπεζικό τμήμα του. Επιπλέον, ενώ ο τομέας των υπηρεσιών (ειδικότερα, ο κλάδος των διαδικτυακών τυχερών παιχνιδιών) έχει συμβάλει σημαντικά στη συνεχή οικονομική ανάπτυξη της χώρας, αυτό μπορεί να δημιουργήσει προκλήσεις για την ακεραιότητα του χρηματοπιστωτικού συστήματος, πράγμα που απαιτεί ένα ισχυρό πλαίσιο καταπολέμησης της νομιμοποίησης εσόδων από παράνομες δραστηριότητες. Η Μάλτα έχει πρόσφατα μεταφέρει στο εθνικό δίκαιο την 4η οδηγία κατά της νομιμοποίησης εσόδων από παράνομες δραστηριότητες· η αποτελεσματικότητα της εφαρμογής της δεν έχει ακόμη εκτιμηθεί. Επιπλέον, μετά τη μεταφορά της οδηγίας στο εθνικό δίκαιο, οι αρχές της Μάλτας υπέβαλαν πρόσφατα μια ολοκληρωμένη στρατηγική για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Μεταξύ άλλων ενεργειών, έχει συσταθεί εθνική συντονιστική επιτροπή για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, η οποία απαρτίζεται από αντιπροσώπους της κυβέρνησης και άλλων αρμόδιων εθνικών αρχών. Ωστόσο, εξακολουθούν να υπάρχουν προβλήματα σχετικά με τη διασφάλιση της ορθής εφαρμογής και της αποτελεσματικής επιβολής του πρόσφατα υιοθετηθέντος ρυθμιστικού πλαισίου.

                  (9)

                  Στο πλαίσιο της ισχυρής οικονομικής ανάπτυξης και των μεταρρυθμίσεων υπέρ της γυναικείας απασχόλησης και της βελτίωσης των δεξιοτήτων του εργατικού δυναμικού, τα αποτελέσματα της Μάλτας όσον αφορά την αγορά εργασίας βελτιώθηκαν περαιτέρω. Ωστόσο, τα μεγάλα χάσματα απασχόλησης μεταξύ των φύλων και η χαμηλή συμμετοχή στην αγορά εργασίας των γυναικών ηλικίας άνω των τριάντα ετών και των ατόμων με αναπηρία εξακολουθούν να αποτελούν πρόκληση. Ο σχεδιασμός της άδειας πατρότητας και της γονικής άδειας παραμένει σχετικά ανεπαρκής, αλλά είναι σημαντικός για την ισόρροπη εκπροσώπηση των φύλων όσον αφορά τις ευθύνες φροντίδας και την αύξηση της υποστήριξης για τις γυναίκες στην εργασία. Οι ελλείψεις εργατικού δυναμικού και οι αναντιστοιχίες δεξιοτήτων εξακολουθούν να υπάρχουν. Σημαντικό ποσοστό του εργατικού δυναμικού της Μάλτας εξακολουθεί να έχει χαμηλό επίπεδο προσόντων, ενώ αυξάνεται η εξάρτηση από ξένο εργατικό δυναμικό για την αντιμετώπιση των ελλείψεων σε εργατικό δυναμικό και δεξιότητες. Οι πρωτοβουλίες πολιτικής που υλοποιούνται στους τομείς της αγοράς εργασίας, των δεξιοτήτων και της κοινωνικής ένταξης αναμένεται να συνεχιστούν περαιτέρω, αλλά πρέπει να έχουν ως γνώμονα την παρακολούθηση και την αξιολόγηση βάσει αποτελεσμάτων.

                  (10)

                  Ανερχόμενο σε 18,6 % το 2017, το ποσοστό πρόωρης εγκατάλειψης του σχολείου παραμένει το υψηλότερο στην Ένωση και εμφανίζει μικρή μόνο βελτίωση σε σύγκριση με το προηγούμενο έτος. Η Μάλτα έχει επίσης το υψηλότερο ποσοστό πρόωρης εγκατάλειψης του σχολείου για τα άτομα με αναπηρία, το οποίο βρίσκεται στο 50 %, διπλάσιο από το μέσο όρο της Ένωσης. Επιπλέον, τα μαθησιακά αποτελέσματα επηρεάζονται σε μεγάλο βαθμό από το κοινωνικοοικονομικό υπόβαθρο, τον τύπο του σχολείου και την κατάσταση αναπηρίας. Το χάσμα των επιστημονικών επιδόσεων μεταξύ των σπουδαστών από τα σχολεία του κατώτατου επιπέδου σε σχέση με αυτούς από τα σχολεία με τις καλύτερες επιδόσεις είναι μεταξύ των υψηλότερων στην Ένωση και 1,5 φορές ο μέσος όρος του Οργανισμού Οικονομικής Συνεργασίας και Ανάπτυξης. Το ποσοστό των ατόμων με χαμηλές επιδόσεις στα μαθηματικά, τις φυσικές επιστήμες και την ανάγνωση είναι το τέταρτο υψηλότερο στην Ένωση. Χρειάζεται ολοκληρωμένη προσέγγιση για τη βελτίωση της ποιότητας της εκπαίδευσης και τη μείωση των ανισοτήτων στα εκπαιδευτικά αποτελέσματα μεταξύ των κοινωνικών ομάδων και των διαφορετικών τύπων σχολείων.

                  (11)

                  Η ισχυρή οικονομική ανάπτυξη έχει αυξήσει την πίεση στις υποδομές και τους φυσικούς πόρους. Ειδικότερα, ο τομέας των οδικών μεταφορών αντιμετωπίζει σημαντικές προκλήσεις όσον αφορά τις υποδομές και τη μακροπρόθεσμη βιωσιμότητα. Οι ανεπαρκείς υποδομές μεταφορών και τα αυξανόμενα κόστη συμφόρησης αποτελούν εμπόδιο για τις επενδύσεις. Η αύξηση του αριθμού των οχημάτων και της κίνησης δημιουργεί αυξανόμενες εκπομπές αερίων θερμοκηπίου και επηρεάζει αρνητικά την ποιότητα του ατμοσφαιρικού αέρα. Αυτό μπορεί επίσης να έχει αρνητικές επιπτώσεις στον τουρισμό, ο οποίος αποτελεί σημαντικό πυλώνα της οικονομίας της Μάλτας. Ως εκ τούτου, η ανάγκη να αντιμετωπιστεί το υφιστάμενο χάσμα υποδομών συμβαδίζει με την ανάγκη για καθαρές λύσεις στον τομέα των μεταφορών. Το 2016, η κυβέρνηση θέσπισε μια εθνική στρατηγική μεταφορών με ορίζοντα το 2050 και ένα επιχειρησιακό ρυθμιστικό σχέδιο για τις μεταφορές έως το 2025. Επίσης, ανακοίνωσε ένα σχέδιο 700 εκατομμυρίων ευρώ για την αναβάθμιση του οδικού δικτύου. Από κοινού, τα μέτρα αυτά αναμένεται να μειώσουν το οικονομικό κόστος της συμφόρησης κατά λιγότερο από 20 %. Η αύξηση της οικονομικής δραστηριότητας μπορεί να επιδεινώσει τα υπάρχοντα σημεία συμφόρησης, ασκώντας ακόμη μεγαλύτερη πίεση στους περιβαλλοντικούς πόρους. Επιπλέον, το σχέδιο δεν καθορίζει σαφή στόχο για τη μείωση των εκπομπών αερίων του θερμοκηπίου από τις μεταφορές και δεν προτείνει ένα αποτελεσματικό σύστημα παρακολούθησης για την εφαρμογή των μέτρων που αναφέρθηκαν (πέραν του πενταετούς κύκλου αναθεώρησης). Ως εκ τούτου, είναι σημαντικό να τεθούν στόχοι και να εφαρμοστούν μέτρα για την ουσιαστική μείωση της κυκλοφοριακής συμφόρησης και των εκπομπών αερίων του θερμοκηπίου από τις μεταφορές έως το 2025, με πρόβλεψη για την περιοδική παρακολούθηση της προόδου.

                  (12)

                  Οι προκλήσεις που δημιουργούνται από το μέγεθος της χώρας και από τον νησιωτικό χαρακτήρα της καθιστά ιδιαίτερα επιτακτική την ανάγκη για μετάβαση σε μια πιο κυκλική οικονομία. Οι έξυπνες επενδύσεις μπορούν να συμβάλουν στη μείωση της πίεσης στους εύθραυστους φυσικούς πόρους του νησιού. Για παράδειγμα, εάν δεν αντιμετωπιστούν, οι δυσκολίες διάθεσης των αποβλήτων κατασκευών και κατεδαφίσεων ενδέχεται να επηρεάσουν αρνητικά την ποιότητα του περιβάλλοντος και την ελκυστικότητα της χώρας ως τουριστικού προορισμού. Ενώ η Μάλτα παρέμεινε στην κατώτερη ομάδα επιδόσεων οικοκαινοτομίας (26η στην Ένωση το 2016, από την 18η θέση το 2013, σύμφωνα με τον δείκτη οικοκαινοτομίας), έχει τη δυνατότητα να κινητοποιήσει επενδύσεις για τη δημιουργία ή την υιοθέτηση καινοτόμων λύσεων για τη βελτίωση της αποτελεσματικότητας των πόρων και της ενέργειας στον κλάδο των κατασκευών, καθώς και τη βελτίωση της διαχείρισης των αποβλήτων και των υγρών λυμάτων. Ειδικότερα, απαιτούνται βελτιώσεις στη διαχείριση των αποβλήτων, παράλληλα με τις επενδύσεις σε εγκαταστάσεις ανακύκλωσης για τα απόβλητα κατασκευών και κατεδαφίσεων και την εφαρμογή ελέγχων για την πρόληψη των παράνομων χώρων υγειονομικής ταφής ή της ρίψης στη θάλασσα των αποβλήτων κατασκευών και κατεδαφίσεων.

                  (13)

                  Το σύστημα δικαιοσύνης εξακολουθεί να αντιμετωπίζει προκλήσεις όσον αφορά την αποτελεσματικότητά του και είναι απαραίτητο ένα ενισχυμένο νομικό και θεσμικό πλαίσιο για την καταπολέμηση της διαφθοράς προκειμένου να διασφαλιστεί ένα επιχειρηματικό περιβάλλον υψηλής ποιότητας. Οι ανεπάρκειες διακυβέρνησης στο πλαίσιο καταπολέμησης της διαφθοράς μπορεί να έχουν δυσμενείς επιπτώσεις στο επιχειρηματικό κλίμα και να επηρεάζουν αρνητικά τις επενδύσεις. Η αποτελεσματικότητα της Μάλτας για την καταπολέμηση της διαφθοράς πρέπει να βελτιωθεί περαιτέρω, ιδίως όσον αφορά την έρευνα και τη δίωξη για διαφθορά. Η βελτίωση του πλαισίου διακυβέρνησης είναι αποφασιστικής σημασίας ώστε να διατηρηθεί η φήμη και η ελκυστικότητα της Μάλτας ως διεθνούς επενδυτικού προορισμού.

                  (14)

                  Στο πλαίσιο του Ευρωπαϊκού Εξαμήνου του 2018, η Επιτροπή διενήργησε εμπεριστατωμένη ανάλυση της οικονομικής πολιτικής της Μάλτας και τη δημοσίευσε στην έκθεση του 2018 για τη χώρα. Επίσης, αξιολόγησε το πρόγραμμα σταθερότητας για το 2018, το εθνικό πρόγραμμα μεταρρυθμίσεων για το 2018 και τη συνέχεια που δόθηκε στις συστάσεις που είχαν απευθυνθεί προς τη Μάλτα τα προηγούμενα έτη. Έλαβε υπόψη όχι μόνο τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Μάλτα αλλά και τον βαθμό στον οποίο συμμορφώνονται με τους ενωσιακούς κανόνες και τις κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

                  (15)

                  Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2018 και είναι της γνώμης (5) ότι η Μάλτα αναμένεται να συμμορφωθεί με το Σύμφωνο Σταθερότητας και Ανάπτυξης,

            ΣΥΝΙΣΤΑ στη Μάλτα να λάβει μέτρα το 2018 και το 2019 προκειμένου:

                  1.

                  Να ενισχύσει το συνολικό πλαίσιο διακυβέρνησης, με την ενίσχυση της εθνικής εποπτείας των χρηματοπιστωτικών επιχειρήσεων με διεθνή προσανατολισμό που έχουν αδειοδοτηθεί στη Μάλτα, τη διασφάλιση της αποτελεσματικής εφαρμογής του πλαισίου για την καταπολέμηση της νομιμοποίησης εσόδων από παράνομες δραστηριότητες και τη συνέχιση της ενίσχυσης της καταπολέμησης της διαφθοράς.

                  2.

                  Να διασφαλίσει τη βιωσιμότητα του συστήματος ιατροφαρμακευτικής περίθαλψης και του συνταξιοδοτικού συστήματος, μεταξύ άλλων αυξάνοντας τη νόμιμη ηλικία συνταξιοδότησης και περιορίζοντας την πρόωρη συνταξιοδότηση.

         Βρυξέλλες, 13 Ιουλίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  ΕΕ C 179 της 25.5.2018, σ. 1.

         (3)  ΕΕ C 261 της 9.8.2017, σ. 1.

         (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

         (5)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.